CELEX: 32021R1819
Language: fi
Date: 2021-10-18 00:00:00
Title: Neuvoston asetus (EU) 2021/1819, annettu 18 päivänä lokakuuta 2021, rajoittavista toimenpiteistä Keski-Afrikan tasavallan tilanteen huomioon ottamiseksi annetun asetuksen (EU) N:o 224/2014 muuttamisesta

19.10.2021   
               
               
                  FI
               
               
                  Euroopan unionin virallinen lehti
               
               
                  L 369/1
               
            
         NEUVOSTON ASETUS (EU) 2021/1819,
         annettu 18 päivänä lokakuuta 2021,
         rajoittavista toimenpiteistä Keski-Afrikan tasavallan tilanteen huomioon ottamiseksi annetun asetuksen (EU) N:o 224/2014 muuttamisesta
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 215 artiklan,
         ottaa huomioon Keski-Afrikan tasavaltaan kohdistettavista rajoittavista toimenpiteistä 23 päivänä joulukuuta 2013 annetun neuvoston päätöksen 2013/798/YUTP (1),
         ottaa huomioon unionin ulkoasioiden ja turvallisuuspolitiikan korkean edustajan ja Euroopan komission yhteisen ehdotuksen
         sekä katsoo seuraavaa:
         
                     (1)
                  
                  
                     Neuvosto antoi 10 päivänä maaliskuuta 2014 asetuksen (EU) N:o 224/2014 (2), jotta tietyt päätöksessä 2013/798/YUTP säädetyt toimenpiteet voitiin panna täytäntöön.
                  
               
                     (2)
                  
                  
                     Yhdistyneiden kansakuntien turvallisuusneuvosto hyväksyi 29 päivänä heinäkuuta 2021 päätöslauselman 2588 (2021). Kyseisellä päätöslauselmalla laajennetaan asevientikieltoa koskevia poikkeuksia ja laajennetaan rajoittavien toimenpiteiden soveltamisalaa.
                  
               
                     (3)
                  
                  
                     Neuvosto hyväksyi 18 päivänä lokakuuta 2021 päätöksen (YUTP) 2021/1823 (3), jolla muutetaan päätöstä 2013/798/YUTP Yhdistyneiden kansakuntien turvallisuusneuvoston päätöslauselman 2588 (2021) mukaisesti.
                  
               
                     (4)
                  
                  
                     Osa kyseisistä muutoksista kuuluu perussopimuksen soveltamisalaan, ja sen vuoksi niiden täytäntöönpano yhdessä aikaisemmin hyväksyttyjen Yhdistyneiden kansakuntien turvallisuusneuvoston päätöslauselmien perusteella tehtävien teknisten mukautusten kanssa edellyttää unionin tasoista sääntelyä erityisesti sen varmistamiseksi, että talouden toimijat soveltavat niitä yhtenäisesti kaikissa jäsenvaltioissa.
                  
               
                     (5)
                  
                  
                     Asetus (EU) N:o 224/2014 olisi sen vuoksi muutettava tämän mukaisesti,
                  
               ON HYVÄKSYNYT TÄMÄN ASETUKSEN:
         
            1 artikla
            Muutetaan asetus (EU) N:o 224/2014 seuraavasti:
            
                        1)
                     
                     
                        Korvataan 3 artiklan e alakohta seuraavasti:
                        
                                    ”e)
                                 
                                 
                                    liittyvät aseisiin, joiden kaliiperi on 14,5 mm tai sen alle, ja erityisesti tällaisia aseita varten suunniteltuihin ampumatarvikkeisiin ja komponentteihin sekä sotilaskäyttöön tarkoitettuihin aseistamattomiin maakulkuneuvoihin ja sellaisilla aseilla varustettuihin sotilaskäyttöön tarkoitettuihin maakulkuneuvoihin, joiden kaliiperi on 14,5 mm tai sen alle, ja niiden varaosiin sekä sinkoihin ja tällaisia aseita varten erityisesti suunniteltuihin ampumatarvikkeisiin sekä kranaatinheittimiin, joiden kaliiperi on 60 mm ja 82 mm ja tällaisia aseita varten erityisesti suunniteltuihin ampumatarvikkeisiin, Keski-Afrikan tasavallan turvallisuusjoukoille, valtion siviilioikeudellisen lainsäädännön täytäntöönpanosta vastaavat elimet mukaan lukien, kun tällaiset aseet, ampumatarvikkeet, komponentit ja ajoneuvot on tarkoitettu yksinomaan Keski-Afrikan tasavallan turvallisuusalan uudistusprosessin tueksi tai käyttöön, edellyttäen, että tällaisen avun tai palvelun tarjoamisesta on ilmoitettu pakotekomitealle vähintään 20 päivää etukäteen;”.
                                 
                              
                  
                        2)
                     
                     
                        Lisätään 5 artiklan 3 kohtaan alakohta seuraavasti:
                        
                                    ”k)
                                 
                                 
                                    osallistuvan Keski-Afrikan tasavallassa kansainvälisen humanitaarisen oikeuden vastaisten toimien suunnitteluun, johtamiseen, rahoittamiseen tai toteuttamiseen, mukaan lukien lääkintähenkilöstöön tai humanitaarisiin työntekijöihin kohdistuvat hyökkäykset.”
                                 
                              
                  
         
            2 artikla
            Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Luxemburgissa 18 päivänä lokakuuta 2021.
            
               
                  Neuvoston puolesta
               
               
                  Puheenjohtaja
               
               J. BORRELL FONTELLES
            
         
         
            (1)  EUVL L 352, 24.12.2013, s. 51.
         
            (2)  Neuvoston asetus (EU) N:o 224/2014, annettu 10 päivänä maaliskuuta 2014, rajoittavista toimenpiteistä Keski-Afrikan tasavallan tilanteen huomioon ottamiseksi (EUVL L 70, 11.3.2014, s. 1).
         
            (3)  Neuvoston päätös (YUTP) 2021/1823, annettu 18 päivänä lokakuuta 2021, Keski-Afrikan tasavaltaan kohdistettavista rajoittavista toimenpiteistä annetun päätöksen 2013/798/YUTP muuttamisesta ((ks. tämän virallisen lehden sivu 11)).